‘บตท.’ซื้อแหลกหนี้เน่าตั้งเป้าปีนี้อีก2หมื่นล้าน
บตท.ยิ้มแฉ่ง ซื้อพอร์ตสินเชื่อบ้านทะลุเกินเป้าหมาย มั่นใจปีนี้ลุยซื้อพอร์ตสินเชื่อ 2 หมื่นล้านบาท
7 ม.ค. 2556

บตท.ยิ้มแฉ่ง ซื้อพอร์ตสินเชื่อบ้านทะลุเกินเป้าหมาย มั่นใจปีนี้ลุยซื้อพอร์ตสินเชื่อ 2 หมื่นล้านบาท 
นางพรนิภา หาชัยภูมิ กรรมการและผู้จัดการ บรรษัทตลาดรองสินเชื่อที่อยู่อาศัย (บตท.) เปิดเผยผลการดำเนินงานของ บตท.ในปี 2555 ว่า สามารถซื้อพอร์ตสินเชื่อที่อยู่อาศัยจากสถาบันการเงินได้ 3,200 ล้านบาท สูงกว่าเป้าหมายที่ตั้งไว้ 2,200 ล้านบาท หรือสูงกว่าเป้าหมาย 1,000 ล้านบาท คิดเป็น 45% และมีกำไรประมาณ 78 ล้านบาท แม้กำไรน้อยแต่ก็สูงกว่าเป้าหมายที่ตั้งไว้ว่าจะเท่าทุน 
ในขณะเดียวกันยอดหนี้ที่ไม่ก่อให้เกิดรายได้ (เอ็นพีแอล) ก็ลดลงจาก 330 ล้านบาท เหลือเป็น 260 ล้านบาท เนื่องจาก บตท.ได้ปรับปรุงมาตรฐานการติดตามหนี้และปรับปรุงระบบการจัดชั้นหนี้ให้เป็นตามมาตรฐานของธนาคารแห่งประเทศไทย (ธปท.) รวมทั้งมีแคมเปญลดอัตราเบี้ยปรับให้ลูกค้าที่กลับมาชำระเงินงวดตรงตามกำหนด
นางพรนิภา กล่าวว่า แนวโน้มธนาคารพาณิชย์จะขายพอร์ตสินเชื่อที่อยู่อาศัยมากขึ้น โดยในปีนี้คาดว่าจะมีธนาคารพาณิชย์ขายพอร์ตสินเชื่อบ้านประมาณ 2 หมื่นล้านบาท เนื่องจากธนาคารพาณิชย์ปรับกลยุทธ์การบริหารงานใหม่ คือ คงขนาดของสินทรัพย์หรือไม่ต้องเพิ่มขนาดของสินทรัพย์ แต่สามารถที่จะทำกำไรมากขึ้น ซึ่งจะเป็นตัวสะท้อนประสิทธิภาพการบริหารงานด้วย ในขณะเดียวกันการขายพอร์ตสินเชื่อบ้าน ทำให้ลดภาระการตั้งสำรองเงินกองทุนตามกฎบาเซิล 3 ใหม่ 
นอกจากนี้ บตท.ร่วมกับธนาคารพาณิชย์ที่เป็นพันธมิตรร่วมกันผลิตผลิตภัณฑ์ทางการเงิน สำหรับลูกค้าสินเชื่อที่อยู่อาศัยให้กับความต้องการของลูกค้า โดยต่อยอดจากฐานธุรกิจและฐานลูกค้าของธนาคาร 
สำหรับความคืบหน้าการแก้ไขกฎหมาย บตท.นั้น กระทรวงการคลังเห็นชอบแล้วและเตรียมเสนอที่ประชุมคณะรัฐมนตรี (ครม.) และเสนอสภาผู้แทนราษฎรพิจารณาเป็นลำดับต่อไป โดยมีสาระสำคัญ เช่น การทำธุรกรรมทางการเงินที่เกี่ยวกับการลงทุนในสินทรัพย์ เป็นต้น